16-jarige vas wat met pa se kar jaagFoto: Gautengse verkeerspolisie, Twitter ŉ 16-jarige is Dinsdag in Pretoria in hegtenis geneem nadat hy teen 168 km/h in ŉ 60 km/h-sone met sy pa se Volkswagen GTI gery het. Ofentse Morwane, woordvoerder van die departement van gemeenskapsveiligheid, het gesê die Gautengse verkeerspolisie het die seun tydens ŉ roetine veiligheidsoperasie in hegtenis geneem. “Hy het teen 168 km/h in ŉ 60 km/h-sone gery op die R55 naby Laudium in Pretoria. Die voorlopige ondersoek dui daarop dat hy sonder toestemming met sy pa se Volkswagen GTI gery het.” Beamptes het die motor opgemerk wat teen ŉ hoë snelheid beweeg het en hul blou ligte en sirene aangeskakel in ŉ poging om die motoris voor te keer. “Die bestuurder van die motor het probeer wegjaag, maar het ŉ padversperring by ŉ konstruksiegebied getref.” Morwane het gesê die seun is by Erasmia-polisiestasie aangehou en sy pa is ontbied. “Hy is daarna vrygelaat op borgtog van R1 500 en in die sorg van sy pa geplaas.” Die seun staan tereg op aanklag van roekelose of nalatige bestuur, verontagsaming van die spoedbeperking, bestuur sonder ŉ geldige rybewys en dwarsboming van die gereg. Hy sal na verwagting binnekort in die hof verskyn.